તમે માર્ક કરજો, જિંદગીની જે યાદગાર મજા હોય છે એ ઓચિંતા જ આવી હોય છે. પ્લાનિંગથી નહીં. કંઈ જ ધાર્યું ન હોય, કંઈ જ ખબર ન હોય અને એકસામટી મજા આવે છે. આખી પાર્ટીમાં મજા આવી ન હોય એવી મજા ક્યારેક કોઈ અંગત મિત્ર સાથે ચાની ચૂસકીમાં આવી જાય છે. દરેક માણસે એ પણ નક્કી કરવું જોઈએ કે તેને સૌથી વધુ મજા શેમાં આવે છે. એ જે હોય એને ક્યારેય એવોઇડ ન કરવું. ઘણી વખત આપણે હાથે કરીને આપણી મજા ઉપર કાતર ફેરવતા હોઈએ છીએ. આખા દિવસમાં એવો કયો સમય હોય છે જ્યારે તમને મજા આવે છે. એ સવારે ઊઠીને ન્યૂઝપેપર વાંચતાં વાંચતાં ચા કે કોફી પીવાનો હોઈ શકે, એ કાનમાં હેડફોન ભરાવીને સાંજે ચાલવા જવાનો હોઈ શકે, એ મિત્ર સાથે ફોન પર વાત કરવાનો હોઈ શકે, એ જે સમય હોય એને જાળવી રાખવો. ક્યારેક એવું પણ બનતું હોય છે કે આપણે મજામાં હોઈએ ત્યારે આપણને ખબર નથી હોતી કે અત્યારે મને મજા આવે છે, આ કામ હું એન્જોય કરું છું. આપણે દુ:ખ, પીડા, વેદના, ઉદાસી અને નારાજગીને તરત ઓળખી કાઢીએ છીએ, પણ આનંદ, મજા, ખુશી, હળવાશ અને મસ્તીને નથી ઓળખી શકતા. આપણને એનો પણ સારો પરિચય હોવો જોઈએ. અમુક કામોમાં મજા ન આવતી હોય તો એમાં મજાને બેઠી કરવી જોઈએ. ઓફિસ જતી વખતે તમારી રાઇડને તમે કેટલી એન્જોય કરો છો? મોટાભાગના લોકો ઓફિસ જતા હોય ત્યારે ઓફિસે જઈને જે કામ કરવાનું છે એના ટેન્શનમાં હોય છે. એ તો ઓફિસે જઈને કરવાનું જ છે, જ્યારે કરવાનું હોય ત્યારે કરજો ને. અત્યારે જે છે એને એન્જોય કરો. મંજિલની સાચી મજા તો જ છે જો સફરનો આનંદ મળે. સફરને વગોવતા રહેશો તો મંજિલે પહોંચશો ત્યારે થાકી ગયા હશો. મંજિલની મજા પણ માણી નહીં શકો. બહુ વિચાર ન કરો, જિંદગી જીવવાનું શરૂ કરી દો, અત્યારથી જ, આ ક્ષણથી જ, રાહ જોશો એટલી ક્ષણો તમે ગુમાવો છો.